Az állampolgári jogok országgyűlési biztosa általános helyettesének
Jelentése
az OBH 2356/2005. számú ügyben

Előadó: dr. Budai Andrea
Az eljárás megindulása
A panaszos beadványában sérelmezte, hogy Budapest Főváros IX. kerület Polgármesteri Hivatala annak ellenére gépjárműadó fizetésére kötelezte, hogy a gépkocsit értékesítették és ezt be is jelentették a hivatalnak.
A panaszban felmerült a jogbiztonsághoz, és a tisztességes eljáráshoz fűződő jog sérelmének gyanúja, ezért vizsgálatot indítottam, és tájékoztatást kértem a jegyzőtől.

Érintett alkotmányos jog:
1949. évi XX. törvény a Magyar Köztársaság Alkotmánya
2. § (1) Magyar Köztársaság független demokratikus jogállam.

Alkalmazott jogszabályok
1991. évi LXXXII. törvény a gépjárműadóról (Gjt.)
2. § (1) Az adó alanya - a (2)-(4) bekezdésben foglalt kivétellel - az, aki/amely a gépjármű forgalmi engedélyének személyi lapjában az év első napján tulajdonosként van feltüntetve. Amennyiben a forgalmi engedély az év első napján az üzemben tartót tartalmazza, az adó alanya az üzemben tartó. (3) Amennyiben a gépjármű tulajdonjogában bekövetkezett változást a korábbi tulajdonos a közúti közlekedés rendőrhatósági igazgatásáról szóló jogszabályban meghatározott módon bejelentette, akkor a bejelentési kötelezettség megnyíltát (szerződés megkötésének időpontját) követő év első napjától nem minősül adóalanynak. Ettől az időponttól kezdve a korábbi tulajdonostól tulajdonjogot szerző felet kell az adó alanyának tekinteni, kivéve, ha ebben az időpontban a gépjármű forgalmi engedélyében harmadik személy szerepel tulajdonosként.

A megállapított tényállás és a vizsgálat megállapításai:
A panaszos 1999. március 8-án, az akkor hatályos jogszabályi előírásoknak megfelelően bejelentette a polgármesteri hivatalban, hogy értékesítette a gépjárművét. Az eljáró ügyintéző ezt helytelenül vezette át a gépi nyilvántartásban, így a számítógépes program nem törölte a panaszos adókötelezettségét. A hibát a panaszosok 2005. március 20-án kelt levele alapján a hivatal észlelte és a 2005. május 18-án kelt, III-5538/2005. számú határozattal 12.000 Ft gépjárműadó és 14.282 Ft késedelmi pótlék törlését rendelte el. A törlő határozatot - többszöri sikertelen kézbesítést követően – a kézbesítési vélelem beálltáról szóló értesítéssel együtt 2005. június 21-én vette kézhez a panaszos.
A vizsgálatom során megállapítottam, hogy a hivatal azzal, hogy nem törölte az eladott gépjármű utáni adókötelezettséget, visszásságot okozott a jogállamiság elvéből fakadó jogbiztonság követelményével és a tisztességes eljáráshoz való joggal összefüggésben. A panaszos minden évben kapott folyószámla egyenleget a tartozásról, de csupán évek múltán jelezte panaszát a hivatal felé.
Tekintettel azonban arra, hogy a hivatal a panaszt már megkeresésem előtt orvosolta, vizsgálatomat országgyűlési biztosi intézkedés nélkül zártam le. Felhívom azonban a jegyző figyelmét a hasonló adminisztrációs hibák jövőbeli elkerülésére.

Budapest, 2005. szeptember 26. 
                                               Takács Albert sk.